Kommissionens beslutning

af 14. marts 2000

om ændring af beslutning 2000/167/EF om godkendelse af et finsk støtteprogram til gennemførelse af især artikel 141 i akten vedrørende vilkårene for Republikken Østrigs, Republikken Finlands og Kongeriget Sveriges tiltrædelse

(meddelt under nummer K(2000) 835)

(Kun den finske og den svenske udgave er autentisk)

(2000/364/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab, særlig artikel 88, stk. 2, første afsnit,

under henvisning til akten vedrørende vilkårene for Østrigs, Finlands og Sveriges tiltrædelse, særlig artikel 141, og

ud fra følgende betragtninger:

(1) Den 25. oktober 1999 underrettede Finland Kommissionen, bl.a. i henhold til artikel 143 i tiltrædelsesakten og artikel 88 i EF-traktaten, om et nationalt støtteprogram til gennemførelse af især artikel 141 og andre dertil knyttede foranstaltninger for region A og B samt skærgården i region A og B.

(2) Finland indsendte den 6. december 1999 en ændret version af dette program.

(3) Dele af dette program blev godkendt af Kommissionen gennem beslutning 2000/167/EF af 22. december 1999 om godkendelse af et finsk støtteprogram til gennemførelse af især artikel 141 i akten vedrørende vilkårene for Republikken Østrigs, Republikken Finlands og Kongeriget Sveriges tiltrædelse(1).

(4) Den 31. januar 2000 anmodede Finland i henhold til artikel 143 i tiltrædelsesakten Kommissionen om at ændre programmet på tre punkter.

(5) Det første punkt vedrører mælkesektoren: Det ville give mulighed for at lade den tilskudsberettigede kvote omfatte uanvendte referencemængder tildelt producenter i det samme produktionsår. Eftersom Kommissionens beslutning 95/196/EF af 4. maj 1995 om langsigtet national støtte til landbrug i Finlands nordlige områder(2), som ændret ved beslutning 97/279/EF(3), allerede rummer en sådan mulighed, mener Kommissionen, at anmodningen er velbegrundet, især fordi man derved undgår forskelsbehandling mellem producenterne i forskellige egne af Finland.

(6) Den anden ændring vedrører oksekødssektoren. Den ville medføre afskaffelse af loftet på 90 støtteberettigede handyr pr. bedrift. I overensstemmelse med artikel 4, stk. 5, i Rådets forordning (EF) nr. 1254/1999 af 17. maj 1999 om den fælles markedsordning for oksekød(4) har Finland truffet beslutning om ikke at anvende dette loft inden for den fælles markedsordning. Det er derfor hensigtsmæssigt også at afskaffe loftet for den nationale støtte. Yderligere har Finland gjort rede for, at en sådan grænse også strider imod bestræbelserne på at forbedre produktionsstrukturerne i det sydlige Finland, hvilket er en af forudsætningerne for, at finsk landbrug kan integreres fuldstændigt i den fælles landbrugspolitik.

(7) Den tredje ændring vedrører også kødsektoren. Den har til formål at harmonisere den terminologi, der anvendes for at definere omregningsfaktorerne for storkreaturenheder, med terminologien i beslutning 95/196/EF og forordning (EF) nr. 1254/1999. Denne anmodning er berettiget, fordi den skaber gennemsigtighed og medfører en administrativ forenkling.

(8) Beslutning 2000/167/EF bør derfor ændres i overensstemmelse hermed -

VEDTAGET FØLGENDE BESLUTNING:

Artikel 1

I beslutning 2000/167/EF foretages der følgende ændringer:

1) I artikel 2, stk. 2, foretages følgende ændringer:

a) Første led udskiftes med følgende

"- komælk: referencemængden tildelt i overensstemmelse med artikel 4 i Rådets forordning (EØF) 3950/92(5) efter ekstra tildeling i overensstemmelse med forordningens artikel 2, stk. 1, andet afsnit, af alle uudnyttede referencemængder for det produktionsår, der afsluttes i det pågældende kalenderår"

b) Tredje led bortfalder.

2) I bilag I foretages der følgende ændring i bemærkning 1:

a) "Kvæg, seks til 24 måneder" udskiftes med "Handyr og kvier, seks til 24 måneder"

b) "Kvæg over 24 måneder" udskiftes med "Handyr og kvier over 24 måneder, ammekøer, malkekøer".

Artikel 2

Denne beslutning er rettet til Republikken Finland.

Udfærdiget i Bruxelles, den 14. marts 2000.

På Kommissionens vegne

Franz Fischler

Medlem af Kommissionen

(1) EFT L 54 af 26.2.2000, s. 44.

(2) EFT L 126 af 9.6.1995, s. 35.

(3) EFT L 112 af 29.4.1997, s. 34.

(4) EFT L 160 af 26.6.1999, s. 45.

(5) EFT L 405 af 31.12.1992, s. 1.